கேள்வி: உ. இராஜேஷ் - தனிப்பட்ட வாழ்க்கை குறித்து விரிவாக சொல்லுங்கள்.
பதில்: உ. இராஜேஷ் 1977 மே 17 அன்று ஆந்திராவின் பாலகோலில் உ. எஸ். சத்தியநாராயணன் ''(தந்தை)'' மற்றும் காந்தம் ''(தாய்)'' ஆகியோரின் இளைய மகனாகப் பிறந்தார். இவர் இந்தியாவில் கர்நாடக பாரம்பரிய இசையில் குறிப்பிடத்தக்க மாண்டலின் இசைக்கலைஞரான மறைந்த உ. ஸ்ரீநிவாஸ் தம்பியாவார். இவரது குழந்தைப் பருவத்தில், இவரின் தந்தையும் சகோதரரும் இவருக்கு இசையில் ஆசிரியர்களாக இருந்தனர். இவர் தனது 6 வயதில் மாண்டலினில் கர்நாடக பாரம்பரிய இசையை இசைக்கத் தொடங்கினார். மேலும் தனது முதல் இசை நிகழ்ச்சியை காஞ்சி சங்கர மடம் சந்திரசேகர சரசுவதி முன்னிலையில் நிகழ்த்தினார். இவரும் இவரது சகோதரரும் ஒன்றாக இணைந்து பல இசை நிகழ்ச்சிகளை நடத்தியுள்ளனர். மேலும் இசைத்தொகுப்புகளை ஒன்றாக வெளியிட்டுள்ளனர். இவரது சகோதரர் சீனிவாசின் நினைவாக தமிழ்நாட்டின் சென்னையில் சீனிவாஸ் இன்ஸ்டிடியூட் ஆப் வேர்ல்ட் மியூசிக் என்ற இசைப்பள்ளியை உருவாக்கி அதில் மாணவர்களுக்கு இலவச இசைக் கல்வியை வழங்கி வருகிறார். இசைப் பள்ளியின் இயக்குநர்களில் ஒருவராகவும் இவர் இருக்கிறார்.